2.6.2022.
HR
Službeni list Europske unije
L 151/49
(34)
Na sastanku se pokazalo da CAC KZ i AAK još uvijek trebaju Komisiji dostaviti dodatna pojašnjenja i dokaze o određenim poduzetim mjerama.
Komisija je od CAC KZ-a i AAK-a zatražila i da preispitaju plan korektivnih mjera tako što će dodatno razraditi analizu temeljnih uzroka sigurnosnih nedostataka utvrđenih tijekom Unijine sigurnosne ocjene na terenu kako bi se o njima raspravljalo na sljedećem tehničkom sastanku.
(35)
Na temelju rasprava Odbora EU-a za sigurnost zračnog prometa iz studenoga 2021., na tehničkom sastanku u travnju 2022.
Komisija je pozvala CAC KZ, AAK i zračnog prijevoznika Air Astana na saslušanje pred Odborom EU-a za sigurnost zračnog prometa 17. svibnja 2022.
(36)
Na saslušanju su CAC KZ i AAK Komisiji i Odboru EU-a za sigurnost zračnog prometa predstavili sustav koji je uveden radi nadzora sigurnosti zračnih prijevoznika certificiranih u Kazahstanu.
Objasnili su kazahstanski nacionalni plan razvoja sigurnosti, koji uključuje mjere za poboljšanje učinkovitosti kazahstanskog zračnog prometa, uključujući učinkovitu provedbu relevantnih međunarodnih standarda sigurnosti.
Nadalje, AAK je izvijestio o najnovijim promjenama u svojoj organizacijskoj strukturi, razmjerima zrakoplovne industrije u Kazahstanu te rezultatima koordinirane validacijske misije ICAO-a provedene u kolovozu 2021.
(37)
Naglašavajući svoju predanost daljnjem poboljšanju, CAC KZ i AAK su Komisiji i Odboru EU-a za sigurnost zračnog prometa dostavili sveobuhvatan i detaljan pregled provedbe plana korektivnih mjera izrađenog kao odgovor na rezultate Unijine sigurnosne ocjene na terenu održane u listopadu 2021.
To je uključivalo strateške ciljeve utvrđene za budućnost, kao što su izmjene kazahstanskog pravnog okvira i AAK-ovih priručnika i postupaka, nastavak poboljšanja sustava upravljanja kvalitetom i daljnju djelotvornu provedbu međunarodnih standarda sigurnosti.
(38)
CAC KZ i AAK su se tijekom saslušanja obvezali da će Komisiju obavješćivati o daljnjim mjerama koje će se poduzeti u pogledu preostalih primjedbi iznesenih tijekom Unijine sigurnosne ocjene na terenu 2021.
Obvezali su se i na stalni dijalog o sigurnosnim pitanjima; primjerice, obvezali su se davati relevantne sigurnosne informacije i sudjelovati na dodatnim sastancima najmanje dvaput godišnje ili kad to zatraži Komisija.
(39)
Dokazi upućuju na to da se mjerama koje su poduzeli CAC KZ i AAK već doprinosi jačanju njihovih sposobnosti za nadzor zrakoplovnih aktivnosti u Kazahstanu.
Međutim, potrebna su daljnja poboljšanja u pogledu njihove sposobnosti da nadziru provode li se operacije zračnih prijevoznika certificiranih u Kazahstanu u skladu s relevantnim međunarodnim standardima sigurnosti, među ostalim osiguravanjem odgovarajućih resursa za te aktivnosti nadzora sigurnosti.
(40)
Na temelju predstavljenih informacija čini se da su od listopada 2021.
CAC KZ i AAK ostvarili znatan napredak u provedbi relevantnih međunarodnih standarda sigurnosti.
Komisija i Agencija napomenule su da namjeravaju dodatno poduprijeti CAC KZ i AAK u njihovim nastojanjima da dodatno poboljšaju sustav sigurnosti zračnog prometa u Kazahstanu.
(41)
Tijekom saslušanja zračni prijevoznik Air Astana iznio je pregled svoje trenutačne flote te dostupnih resursa i opreme.
Opisao je svoj pouzdan i dobro razvijen sustav upravljanja sigurnošću i sustav upravljanja kvalitetom.
Zračni prijevoznik napomenuo je da se koristi skupom softverskih alata kako bi integrirao podatke o sigurnosti, kvaliteti i upravljanju rizikom, uključujući sustav upravljanja rizikom od zamora.
(42)
Na upit Odbora EU-a za sigurnost zračnog prometa, zračni prijevoznik izvijestio je i o aktivnostima nadzora koje je AAK obavljao nad zračnim prijevoznikom Air Astana u razdoblju od 2021. do 2022. te potvrdio poboljšanja u njegovoj suradnji s CAC KZ-om i AAK-om.
(43)
Na temelju svojih rasprava Odbor EU-a za sigurnost zračnog prometa zaključio je da bi posebnu pozornost trebalo posvetiti stalnom praćenju sigurnosnog stanja i razvoja u Kazahstanu, među ostalim redovitim izvješćivanjem CAC KZ-a i AAK-a o napretku, te mogućnosti da ih se pozove na još jedno saslušanje na jednom od sljedećih sastanaka Odbora EU-a za sigurnost zračnog prometa.